钦定古今图书集成/方舆汇编/职方典/第1132卷 > 《建三城楼记》前人
## 钦定古今图书集成/方舆汇编/职方典/第1132卷 > 《建三城楼记》前人

太守真定贾公守郡未期，百废咸举，乃复先事防守。
以西南楼各圮坠，援朝宗故事，请于巡抚侑溪中丞
姜公、巡按南山侍御高公，咸允之。抡委同知张子天
衢、指挥沈子永督楼工。落成，贾君曰：“闻先生记东楼，
欲附西南，以无忘二公之功。”曰：唯唯。汉阳在楚郡为
小，其形胜所关，与荆襄并，而武昌诸郡或出其下。何
尚之云：“‘通接梁、雍，《旧志》云：三国前皆要地’。盖长江带
其东南，沌沔环其西，广汉出其北，上接岷、蜀，下通吴、
越，后受申、梁之冲，前引匡蠡之险。”勉斋云：“武昌唇齿，
吴、蜀咽喉，南人得之，则恃为捍蔽，孙氏都武昌，使鲁
肃守汉阳是也。北人得之，则武昌不能自立，守臣李
恕以舟师败鄂人是也。”由是观之，尚之所云，“三国所
守”，黄先生所申请，固自有见。后世以承平忘先事之
策，视经国为迂缓之图，怡然处堂之燕雀，而不知煦
煦者之非真乐也。正德辛未，流盗刘六、刘七攻城，当

舟泊东楼下。此一舟者，并六舟之人，人皆骁悍，金衣
削发，自江边发矢如雨，楼栋受矢如猬，守者深避，高
者眺楼上以占盗虚实，下者候楼中以下矢石。已而
土兵至，相与战于城下，盗矢尽，扬沙扑我军，风反沙
扑盗，我军以药矢长枪环攻之，盗溃，乘胜追逐，戮死
沉江相半。七舟在洲外，后奔瓜洲，为边军所败。夫设
险守国，先王之法，而楼橹者，法制之一也。郡之所遭，
乃目击若是，相赖以全城若是，而可以法制少之乎？
苟吏于土者，曰兹法制之一也，奚以先伏戎而后固
圉？诚处堂之燕雀，以煦煦为真乐也，三公一君之功，
曷其可忘？后之登楼者，于东怀朝宗之义；于南思江
汉之纪；于西，期鸣鸟之闻焉。审如是，宁惟不忘今日
之功已也。